Predkladacia správa

	Dňa 23. novembra 2001 bol v Budapešti otvorený na podpis Dohovor Rady Európy o počítačovej kriminalite (ďalej len „dohovor“). Doposiaľ dohovor podpísalo 38 štátov, z toho 8 štátov tento dohovor aj ratifikovalo. Dohovor nadobudol platnosť dňa 1. júla 2004.

Cieľom dohovoru je najmä:
•	zosúladenie znakov skutkových podstát trestných činov podľa domáceho trestného práva hmotného, spojených s ustanoveniami v oblasti počítačovej kriminality;
•	posilnenie právomocí podľa domáceho trestného práva procesného, ktoré sú nevyhnutné pri vyšetrovaní a trestnom stíhaní páchateľov takýchto trestných činov, ako aj ďalších trestných činov spáchaných prostredníctvom počítačových systémov;
•	vytvorenie rýchleho a účinného režimu medzinárodnej spolupráce.

Slovenská republika zatiaľ nepodpísala tento zmluvný dokument. 

Vláda Slovenskej republiky uznesením č. 666 zo 16. júla 2003 zrušila úlohu v bode B. 180. uznesenia vlády SR č. 1154 z 12. decembra 2001, v ktorej ukladala ministrovi zahraničných vecí v spolupráci s ministrom vnútra a ministrom spravodlivosti zabezpečiť pristúpenie k Dohovoru Rady Európy o počítačovej kriminalite. Zároveň uložila podpredsedovi vlády a ministrovi spravodlivosti v spolupráci s ministrom vnútra, ministrom dopravy, pôšt a telekomunikácií a generálnym prokurátorom vykonať opatrenia na pristúpenie k dohovoru.

V tejto súvislosti sa Ministerstvo spravodlivosti SR v novembri 2003 obrátilo na vyššie uvedené rezorty so žiadosťou o vykonanie právnej analýzy jednotlivých ustanovení dohovoru. Právna analýza, ktorú poskytla Generálna prokuratúra SR a Ministerstvo vnútra SR, bola predložená rekodifikačnej komisii spolu so žiadosťou o doplnenie Trestného zákona a Trestného poriadku v súlade s týmito ustanoveniami.

Zo záverov rekodifikačnej komisie vyplýva, že niektoré ustanovenia dohovoru nie sú ešte v dostatočnej miere zohľadnené ani v návrhoch rekodifikovaného Trestného zákona a Trestného poriadku; uvedené zosúladenie bude Ministerstvo spravodlivosti SR iniciovať prostredníctvom legislatívneho odboru NR SR alebo pozmeňujúcich návrhov počas prerokovávania kódexov vo výboroch Národnej rady SR. K ratifikácii dohovoru bude možné pristúpiť až po schválení návrhov rekodifikovaného Trestného zákona  a Trestného poriadku.

Návrhy Trestného zákona a Trestného poriadku boli predložené do legislatívneho procesu v apríli t. r.  V súčasnosti sa nachádzajú v druhom čítaní Národnej rady SR. Ich prijatie sa predpokladá do konca t. r. a dátum nadobudnutia platnosti je stanovený na 1. apríla 2005. 

	V súčasnosti mnohé trestné činy, ktoré súvisia s počítačovou kriminalitou, sa subsidiárne stíhajú podľa platných ustanovení Trestného zákona. Niektoré otázky, ktoré zatiaľ nie sú právne upravené, napr. trestná zodpovednosť právnických osôb, budú súčasťou rekodifikačných zmien.

Nakoľko Rada Európy pripisuje veľký význam dohovoru, predkladá Ministerstvo spravodlivosti SR na rokovanie vlády Slovenskej republiky návrh na podpis Dohovoru o počítačovej kriminalite s výhradou ratifikácie, ktorá bude nasledovať po prijatí potrebných legislatívnych úprav zabezpečujúcich jeho vykonávanie.

	Uvedený zmluvný dokument má v zmysle Čl. 7 ods. 4 Ústavy Slovenskej republiky charakter prezidentskej medzinárodnej zmluvy a vyžaduje si súhlas Národnej rady SR.

	Dohovor o počítačovej kriminalite nemá finančný, ekonomický, environmentálny vplyv, ani vplyv na zamestnanosť.

Materiál prešiel medzirezortným pripomienkovým konaním a na rokovanie vlády SR sa predkladá bez rozporov.